Predkladacia správa

Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na prostriedky ľudovej zábavy, zariadenia detských ihrísk a športovo-rekreačné zariadenia   predkladá predseda Úradu pre normalizáciu, metrológiu a skúšobníctvo Slovenskej republiky na základe Plánu legislatívnych úloh vlády Slovenskej republiky na rok 2010.
Návrh nariadenia vlády sa predkladá na základe § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.
Dôvodom predloženia návrhu nariadenia vlády je potreba zaistiť bezpečnosť zariadení detských ihrísk, prostriedkov ľudovej zábavy a športovo-rekreačných zariadení. Podľa kontrol vykonaných  Slovenskou obchodnou inšpekciou v roku 2006 boli zistené rizikové prvky na 48,5 % kontrolovaných ihrísk, v roku 2008 boli zistené rizikové prvky na 38,9 % kontrolovaných ihrísk. Aj napriek zaznamenanému zlepšeniu nemožno zníženie percenta zistených rizikových prvkov považovať za uspokojivé. 
Na trhu sa v súčasnosti nachádzajú zariadenia detských ihrísk a prostriedky ľudovej zábavy, ktoré sú vyrobené svojpomocne, mnohokrát  rodičmi, prípadne samotnými prevádzkovateľmi prostriedkov ľudovej zábavy. Cieľom nariadenia vlády je zaistiť, aby sa na trh dostali len také zariadenia detských ihrísk, prostriedky ľudovej zábavy a športovo-rekreačné zariadenia, ktoré budú bezpečné a to vzhľadom na skutočnosť, že práve tieto výrobky môžu ohroziť zdravie a bezpečnosť používateľov, ktorými sú najmä deti.
Návrh je v súlade s Ústavou Slovenskej republiky, so zákonmi  a ostatnými všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie.
Návrh  nariadenia vlády nebude predstavovať zvýšený vplyv na verejné financie, nebude mať negatívny vplyv na  podnikateľské prostredie, na obyvateľov, hospodárenie podnikateľskej sféry a iných právnických osôb, zamestnanosť, životné prostredie a informatizáciu spoločnosti. 
Návrh nariadenia vlády bol predmetom medzirezortného pripomienkového konania. Vyhodnotenie medzirezortného pripomienkového konania je súčasťou predloženého materiálu. Návrh nariadenia vlády bol prerokovaný v Legislatívnej rade vlády Slovenskej republiky a pripomienky uplatnené na rokovaní sú zapracované v predloženom materiáli. Návrh nariadenia vlády bol predmetom vnútrokomunitárneho pripomienkového konania podľa smernice Európskeho parlamentu a rady 98/34/ES z 22. júna 1998 o postupe pri poskytovaní informácií v oblasti technických noriem a predpisov v platnom znení, v rámci ktorého bola vznesená jedna pripomienka zo strany Európskej komisie, ktorá bola akceptovaná a zapracovaná do materiálu. 
Návrh nariadenia vlády sa predkladá bez rozporov.